Predkladacia správa

Materiál sa predkladá na základe § 29 ods. 4 zákona č. 523/2004 Z. z. o rozpočtových pravidlách verejnej správy (ďalej len zákon) a v súlade so Smernicou Ministerstva financií Slovenskej republiky z 23. októbra 2014 č. MF/23510/2014-31 na vypracovanie záverečných účtov kapitol štátneho rozpočtu, štátnych fondov a na vypracovanie návrhu záverečného účtu verejnej správy (ďalej len smernica).

Obsah predkladaného materiálu umožňuje získať celkový prehľad o čerpaní prostriedkov štátneho rozpočtu kapitoly Ministerstva zahraničných vecí a európskych záležitostí SR (ďalej len MZVaEZ SR) v štruktúre záväzných ukazovateľov rozpísaných pre kapitolu MZVaEZ SR zákonom č. 385/2014 Z. z. o štátnom rozpočte na rok 2015, a to z pohľadu ekonomickej, afunkčnej štruktúry kapitoly.

Limit príjmov kapitoly MZVaEZ SR bol splnený. Schválený limit príjmov kapitoly MZVaEZ SR vo výške 9 373 092 EUR bol počas roka 2015 upravený na 4 923 092 EUR. Celkové plnenie (vrátane prostriedkov prijatých z rozpočtu EÚ, o ktoré môže kapitola prekročiť limit výdavkov) bolo v objeme 5 525 738,20 EUR, čo predstavuje 112,24 %  k upravenému rozpočtu. Plnenie príjmov bez prostriedkov prijatých z rozpočtu EÚ vo výške  583 856,20 EUR predstavuje čiastku 4 941 882 EUR. Z uvedeného vyplýva, že kapitola splnila limit príjmov na 100,38 % k schválenému rozpočtu.

Výdavky kapitoly MZVaEZ SR boli skutočne čerpané v objeme 152 743 713,03 EUR, t. j. na 100,19 % k  upravenému rozpočtu. Bežné výdavky boli čerpané vo výške 134 081 215,74 EUR (t. j. na 99,85 % k upravenému rozpočtu) a kapitálové výdavky boli čerpané vo výške 18 662 497,29 EUR, čo z upraveného rozpočtu predstavuje 102,72 %. Z rozpočtu EÚ uhradila kapitola MZVaEZ SR v roku 2015 výdavky v celkovej výške 8 705 023,99 EUR v súvislosti s realizáciou projektov ako „Skvalitňovanie výkonu zamestnancov štátnej správy v oblasti európskej agendy s dôrazom na zabezpečenie predsedníctva SR v Rade Európy“, operačný program Technická pomoc, projekt „Fond pre vonkajšie hranice“ a projektu OPIS.

Nad rámec štruktúry záverečného účtu, ktorá je stanovená smernicou MF SR, kapitola MZVaEZ SR v tabuľkovej časti predkladá prehľad o dosiahnutých príjmoch zo správnych poplatkov kapitoly MZVaEZ SR za rok 2015 a prehľad uhradených členských príspevkov Slovenskej republiky do medzinárodných organizácií prostredníctvom kapitoly MZVaEZ SR v roku 2015. 

Z porovnania prehľadu celkových výsledkov hospodárenia so schváleným a upraveným rozpočtom vyplýva, že kapitola MZVaEZ SR dodržala záväzne stanovený ukazovateľ príjmov a stanovené limity výdavkov štátneho rozpočtu na rok 2015, ako aj záväzný limit počtu zamestnancov. 

